text: Esbjerg-firma har travlt med bore-rigge i Nordsøen
  24 september 2014 kl. 11.06
  Semco Maritime med hjemsted i Esbjerg har god gang i aktiviteterne med renovering af bore-rigge i Nordsøen.
  I starten af året indgik den danske projekt- og offshore-ingeniørvirksomhed Semco Maritime et strategisk partnerskab med Port of Cromarty Firth om etablering af et center for rig-opgraderinger ved Invergordon i Skotland.
  De første større ordrer er nu landet. Over de kommende måneder skal Semco Maritime udføre en række arbejder på tre rigge.
  Den 112 meter lange og 80 meter brede rig Songa Dee er netop anløbet Invergordons dybhavns-kaj Queens Dock, hvor Semco Maritime over de kommende to måneder skal udføre bl.a. omfattende el- og rørinstallationer samt ombygninger af riggen.
  - Songa Dee er et godt eksempel på den type af kæmperigs, som Semco Maritime er i stand til at håndtere ved vores nye dybvands-faciliteter ved Invergordon. De tre ordrer lover godt for vores ambition om at blive den fortrukne partner inden for rig-opgraderinger i Nordsø-området, siger Frank Hall, direktør for Semco Maritime, UK.
  